Kotihoidon toiminnanohjausjärjestelmä loppukäyttäjän mobiililiittymällä

Sisällys

1	Hankinnan kohde
2	Palvelutasovaatimukset
3	Ympäristövaikutukset
4	Osatarjous
5	Vaihtoehtoinen tarjous
6	Hankintamenettely
7	Sopimuskausi
8	Palvelun tarjoajalle asetettavat vähimmäisvaatimukset
9	Tarjoukselle asetettavat vähimmäisvaatimukset
10	Tarjoushinnat
11	Tarjoajien ja tarjouksen kelpoisuus ja tarjousten vertailu
11.1	Tarjoajien kelpoisuuden arviointi
11.2	Tarjousten käsittely
11.3	Tarjousten tarjouspyynnön mukaisuuden tarkistaminen
11.4	Tarjousten vertailu ja tarjouksen valinta
12	Päätöksestä ilmoittaminen
13	Sopimusehdot
14	Muut ehdot
15	Hankinnassa noudatettavat asiakirjat
16	Asiakirjojen julkisuus
17	Laskutus ja maksuehto
18	Tarjouksen toimitusosoite
19	Sopimus
20	Lisätiedot

Liitteet
Liite 1	Järjestelmän kuvaus / vaatimusmäärittely
Liite 2	Ehdottomat vaatimukset ja arvioitavat ominaisuudet
Liite 3	Liittymäkuvaus
Liite 4	Tarjouslomake
Liite 5	Sopimusehdot

Kotihoidon toiminnanohjausjärjestelmä loppukäyttäjän mobiililiittymällä
1	Hankinnan kohde
Pyydämme tarjoustanne kotihoidon toiminnanohjausjärjestelmästä loppukäyttäjän mobiililiittymällä. Järjestelmäkokonaisuus hankitaan palveluna. 

Kotihoidon piirissä on n. 3.000 asiakasta. Kotihoidossa matkapuhelinliittymän käyttäjiä on n. 650 ja tehostetussa palveluasumisessa n. 150. Suunnittelu- ja toiminnanohjausjärjestelmän käyttäjiä on n. 170. Luvut ovat arvioita, jotka perustuvat nykyisiin työntekijämääriin, eivätkä sellaisenaan sido tilaajaa.

Turun kaupungin sosiaali- ja terveystoimessa on käytössä Pegasos-terveydenhuollon järjestelmä, jota käytetään kotihoidon perusjärjestelmänä. Työvuorojen suunnittelussa on käytössä Titania-järjestelmä. Toiminnanohjaussovelluksesta tulee olla liittymät kyseisiin järjestelmiin.

Hankittava tietojärjestelmäkokonaisuus muodostuu toiminnanohjaussovelluksesta sekä siihen liittyvästä mobiililiittymästä/mobiilisovelluksesta kotihoidon asiakastyötä tekeville. Toiminnanohjausjärjestelmän käyttö hankitaan asp-palveluna.

Mobiililaitteiden hankinnassa hyödynnetään Turun kaupungin tulevaa sopimusta matkapuhelimista palveluna. Palvelu sisältää puhelimien hankinnan ja puhelimien käytön kuukausiveloituksella, johon kuuluvat tarvittavat asennukset ja huolto. Kyseinen palvelun toimittaja tekee kotihoidon mobiilijärjestelmän asennukset matkapuhelimiin. Kilpailutus matkapuhelinpalveluista 24.9.2012 päättyvälle kaudelle on vielä kesken.

Palvelun tietoliikenneosuudessa käytetään Turun kaupungin sopimusta TeliaSonera Oyj:n kanssa matkapuhelinliittymistä ja tietoliikenteestä, joka on voimassa enintään 24.9.2012 saakka. Sekä Turun kaupungilla että TeliaSonera Finland Oyj:llä on oikeus irtisanoa ko. sopimus kuuden kuukauden irtisanomisajalla jo ennen tätä, joten tarjoajan tulee varautua mahdollisiin operaattorin vaihdoksiin ilman Tilaajalle aiheutuvia lisäkustannuksia.

Järjestelmän tavoiteaikataulu on seuraava:

-	sopimus valitun toimittajan kanssa 5/2010
-	määrittely 5-6/2010
-	testaus 7-8/2010
-	pilotointi 10-11/2010
-	käyttöönoton vaatimat tehtävät 12/2010
-	tuotantokäyttö 1.1.2011, noin 650 mobiilikäyttäjää,  noin 170 toiminnanohjauksen käyttäjää
-	tuotantokäyttö tehostetussa palveluasumisessa 4-5/2011, 150 mobiilikäyttäjää

Tarjoukseen tulee liittää alustava projektisuunnitelma järjestelmän toteuttamisesta ja käyttöönotosta tavoiteaikataulun mukaisesti 

Kotihoidon toiminnanohjausjärjestelmän ja loppukäyttäjän mobiililiittymän kuvaus on liitteessä 1 (Asiakasvaatimusmäärittely).

Järjestelmän ehdottomat vaatimukset ja arvioitavat ominaisuudet esitetään  liitteessä 2 a ja 2 b.

Liittymäkuvaukset ovat liitteenä 3.

Tarjotut palvelut tulee toimittaa suomen kielellä.

Hankintayksikkö ei sitoudu tiettyyn hankintamäärään.
2	Palvelutasovaatimukset

Tarjottavan palvelun palvelutasovaatimuksiin, mittaamiseen ja sanktiointiin sovelletaan JHS 174 ICT-palvelujen palvelutasoluokitus –suositusta (Julkisen hallinnon suositus, http://docs.jhs-suositukset.fi/jhs-suositukset/JHS174/JHS174.pdf) ja sen palvelutasoluokitus -liitettä, (http://docs.jhs-suositukset.fi/jhs-suositukset/JHS174_liite1/JHS174_liite1.pdf).
3	Ympäristövaikutukset

Turun kaupunki on hankintojensa osalta sitoutunut käyttämään luonnonvaroja viisaasti ja tehokkaasti sekä kannustamaan kestävään kulutukseen ja tuotantoon. Tämän tavoitteen saavuttamiseksi pyrimme tekemään kestäviä hankintoja.

Tarjoukseen tulee liittää lyhyt selvitys ympäristöasioiden huomioimisesta tarjoajan toiminnassa.
4	Osatarjous
Osatarjouksia ei hyväksytä.
5	Vaihtoehtoinen tarjous
Vaihtoehtoista tarjousta ei oteta huomioon.
6	Hankintamenettely
Hankintamuotona käytetään avointa menettelyä.

Kyseessä on EU-kynnysarvon ylittävä hankinta. 

Hankintailmoitus on lähetetty HILMA -palveluun julkaistavaksi EU:n virallisen lehden (EUVL) täydennysosassa (S-osa) sekä Tenders Electronic Daily (TED) -tietokannassa EU:n laajuisesti.

Tämä tarjouspyyntö on ollut saatavilla Internetissä Turun kaupungin sivuilla osoitteessa www.turku.fi/tarjouspyynnot.

Tilaajalla on perustellusta syystä oikeus keskeyttää hankintamenettely missä vaiheessa tahansa.

Hankinnassa noudatetaan hankintalakia (348/2007) ja sen nojalla annettuja alemman asteisia säädöksiä sekä soveltuvin osin Julkisen hallinnon IT-hankintojen sopimusehtoja (JIT 2007).
7	Sopimuskausi

Sopimus on palvelun osalta voimassa 31.12.2012 asti, jonka jälkeen sopimus on palvelun osalta voimassa toistaiseksi Julkisen hallinnon IT-hankintojen sopimusehdot (JIT 2007) - Erityisehtoja palveluista (JIT 2007 -Palvelut) 8 kohdan mukaisin irtisanomisehdoin.
8	Palvelun tarjoajalle asetettavat vähimmäisvaatimukset

Tarjoaja, joka syyllistyy olennaisesti väärien tietojen antamiseen, suljetaan tarjouskilpailusta pois. 

Tarjouksessa tulee ilmoittaa tarjoajan y-tunnus.

Rahoitukselliseen ja taloudelliseen tilanteeseen liittyvät vaatimukset

Tarjoajan on täytettävä seuraavat rahoituksellista ja taloudellista tilannetta koskevat vaatimukset sekä toimitettava mainittujen vaatimusten täyttymisen selvittämiseksi kunkin vaatimuksen alla mainittu selvitys. 

Tarjoaja, joka ei asetetussa määräajassa toimita pyydettyä selvitystä, suljetaan tarjouskilpailusta pois.

Vaatimus 1

Tarjoaja on huolehtinut verojen, sosiaaliturvamaksujen ja eläkevakuutusmaksujen maksamisesta.

Tarjoaja voidaan kuitenkin hyväksyä, jos maksujen laiminlyönti on vähäinen tai maksujen osalta on viranomaisen hyväksymä maksusuunnitelma.

Tarjoukseen liitettävät selvitykset:

Veroviranomaisen todistus maksetuista veroista ja sosiaaliturvamaksuista tai verovelkatodistus tai selvitys siitä, että verovelkaa koskeva maksusuunnitelma on tehty.

Työeläkekassan ja/tai vakuutusyhtiön todistus eläkevakuutuksen ottamisesta ja eläkevakuutusmaksujen suorittamisesta tai selvitys siitä, että erääntyneitä eläkevakuutusmaksuja koskeva maksusopimus on tehty.

Vaatimus 2

Tarjoajalla on hankinnan kokoon ja laatuun nähden taloudelliset edellytykset hankinnan suorittamiseen.

Tätä ominaisuutta arvioidaan tarjoajan vakavaraisuudesta, maksukykyisyydestä, kannattavuudesta ja luottokelpoisuudesta saatujen tietojen perusteella.

Hankintayksikkö voi tarkistaa tarjoajan taloudelliset edellytykset ja luottotiedot yleisesti käytetyistä rekistereistä.

Tarjoajan luottokelpoisuusluokitus tulee olla vähintään tyydyttävä (A).

Tarjoukseen liitettävä selvitys:

-	Suomen Asiakastieto Oy:n Rating Alfa –yritysraportti tai jos yritys on vasta aloittanut toimintansa, voi tarjoaja osoittaa edellytyksensä suoriutua taloudellisista vaatimuksista muulla hankintayksikön hyväksymällä asiakirjalla.

Vaatimus 3

Tarjoaja on merkitty kaupparekisteriin, ennakkoperintälain mukaiseen ennakkoperintärekisteriin ja työnantajarekisteriin sekä arvonlisäverolain mukaiseen arvonlisäverovelvollisten rekisteriin, jos lainsäädäntö edellyttää rekisteröitymistä.

Pyydettäessä toimitettavat selvitykset:

-	kaupparekisteriote

-	selvitys rekisteröimättömyyden perusteista, jos tarjoaja ei kuulu kauppa-, ennakkoperintä-, työnantaja- tai arvonlisäverovelvollisten rekisteriin. Selvitys voi olla tarjoajan itsensä laatima.

Todistukset ja selvitykset eivät saa olla kolmea (3) kuukautta vanhempia pyyntöhetkestä laskettuna. Lisäksi sopimuksessa tarjoaja voidaan velvoittaa toimittamaan todistukset erikseen sovittuina aikoina.

Ulkomaisen tarjoajan on toimitettava selvityksissä 1 ja 2 tarkoitetut tiedot sijoittumismaansa lainsäädännön mukaisella rekisterinotteella tai vastaavalla muulla todistuksella tai muulla yleisesti hyväksytyllä tavalla, kuten antamalla sijoittumismaan lainsäädännön mukainen valaehtoinen tai vakuutuksella vahvistettu ilmoitus.

Tilaajalla on oikeus sopimuskauden aikana pyytää edellä mainittuja selvityksiä (enintään 3 kk vanhoja) ja toimittajan on ne toimitettava tilaajan antamassa kohtuullisessa määräajassa. Mikäli selvityksiä ei toimiteta tilaajalle määräajassa, voidaan sitä katsoa sopimuksen purkamisen perusteena.

Vaatimus 4

Tarjoajalla tulee olla voimassaoleva toiminnan vastuuvakuutus, jonka on oltava suuruudeltaan vähintään 500.000,00 euroa. Vastuuvakuutuksen on oltava tavanomaisten ehtojen mukainen ja sen on oltava voimassa koko sopimuskauden.

Tarjoukseen liitettävä selvitys:

Todistus voimassaolevasta vastuuvakuutuksesta.

Tekniseen suorituskykyyn ja ammatilliseen pätevyyteen liittyvät vaatimukset

Tarjoajalla tulee olla kokemusta vähintään kahdesta (2) laajasta tietojärjestelmätoimituksesta sekä operatiivisen tietojärjestelmän mobiilisovelluksen toimituksesta viimeisten kolmen (3) vuoden ajalta. 

Tarjoajan tulee nimetä osallistumishakemuksen kohteena olevaan toimitukseen projektipäällikkö, jonka tulee olla ammattitaitoinen ja omata riittävästi työkokemusta. Riittäväksi työkokemukseksi katsotaan toimiminen vastaavissa tehtävissä vähintään viimeisten kolmen (3) vuoden aikana.

Tarjoukseen liitettävä selvitykset:

-	Tarjoajan referenssiluettelo viimeksi kuluneen kolmen (3) vuoden aikana toteutetuista tietojärjestelmätoimituksista sekä operatiivisen tietojärjestelmän mobiilisovelluksen toimituksista lyhyine selostuksineen sisällöstä ja yhteystietoineen

Toimitukselle nimetyn projektipäällikön CV.

Selvitykset voivat olla tarjoajan itsensä laatimia.
9	Tarjoukselle asetettavat vähimmäisvaatimukset

Tarjoushinnat sekä sitoutuminen tarjouspyynnön ja sen liitteiden ehtoihin tulee antaa oheisella tarjouslomakkeella, liite 4. Tarjoukseen on liitettävä pyydetyt selvitykset.

Tarjotun palvelun ja tarjouksen sisällön tulee täyttää tarjouspyynnön vaatimukset.

Tarjoajan tulee sitoutua noudattamaan julkisen hallinnon IT-hankintojen sopimusehtoja (JIT 2007), mikäli tarjouspyynnössä tai sopimuksessa ei muuta edellytetä.

Tarjouksen tulee olla voimassa vähintään kolme (5) kuukautta tarjouksen viimeisestä jättöpäivästä lukien.
10	Tarjoushinnat

Tarjoushinnat tulee ilmoittaa kiinteinä, arvonlisäverottomina ja niiden tulee sisältää kaikki korvaukset ja kulut (korvaukset työssä tarvittavien välineiden, tietokoneiden, ohjelmien, kojeiden käytöstä, tulostuksesta, dokumentoinnista, matka-, majoitus- ja päivärahakorvaukset, kulut, jotka tarjoaja maksaa ulkopuolisille, materiaali- ja käsittelykustannukset yms.). Hinnat ilmoitetaan euroina. Toimittaja ei myöskään ole oikeutettu veloittamaan korvausta matka-ajasta.

Hinnan varaumia, laskutus-, toimitus- yms. lisiä ei hyväksytä.
11	Tarjoajien ja tarjouksen kelpoisuus ja tarjousten vertailu
11.1	Tarjoajien kelpoisuuden arviointi

Arviointi- ja valintaprosessin ensimmäisen vaiheen tarkoituksena on selvittää tarjoajan edellytykset suoriutua tavaroiden toimittamisesta tarjouspyynnössä esitettyjen vaatimusten mukaisesti. Tätä arvioidaan lakisääteisillä, taloudellisilla ja toiminnallisilla vaatimuksilla.

Tarjouskilpailusta voidaan sulkea pois ennen tarjousten vertailua ehdokkaat, joilla ei ole teknisiä, taloudellisia, toiminnallisia tai muita edellytyksiä hankinnan toteuttamiseksi. Edellytykset arvioidaan tarjoajalle asetetuissa vähimmäisvaatimuksissa mainituin perustein. Tarvittaessa edellytysten täyttymisestä voidaan pyytää lisäselvityksiä.

Tarjouskilpailusta suljetaan pois sellaiset tarjoajat, joita koskee hankintalain 53 §:n mukainen poissulkemisperuste. Tarjouskilpailusta voidaan sulkea pois tarjoajat, jotka ovat laiminlyöneet verojen tai lakisääteisten sosiaalimaksujen suorittamisen tai joita koskee muu hankintalain 54 §:n mukainen poissulkemisperuste.
11.2	Tarjousten käsittely
Tarjousten avaamisen jälkeen määräajassa saapuneet tarjoukset tarkistetaan ja arvioidaan.

Tarjousten arviointi ja vertailu toteutetaan kolmessa vaiheessa:

1.)	Tarjoajien kelpoisuuden arviointi
2.)	Tarjousten tarjouspyynnön mukaisuuden tarkistaminen
3.)	Tarjousten vertailu ja tarjouksen valinta.
11.3	Tarjousten tarjouspyynnön mukaisuuden tarkistaminen

Arviointi- ja valintaprosessin toisessa vaiheessa tarkistetaan ensimmäisen vaiheen läpäisseiden tarjoajien tarjoukset. Tarjouksia tarkistetaan suhteessa niihin vaatimuksiin, joita ostettavilta tuotteilta ja palveluilta edellytetään.

Hankintayksikkö hylkää tarjouspyyntöä vastaamattomat tarjoukset.
11.4	Tarjousten vertailu ja tarjouksen valinta

Tarjouskilpailu ratkaistaan annettujen tarjousten kokonaistaloudellisen edullisuuden perusteella. Arviointiperusteina ovat palvelun hinta, järjestelmän ominaisuudet ja projektisuunnitelma. Hinnan painoarvo on 70 % (maksimipisteet 70), lisäarvollisten ominaisuuksien, optioiden 10 % (maksimipisteet 10) ja projektisuunnitelman 20 % (maksimipisteet 20). Tarjouksista valitaan kokonaistaloudellisesti edullisin. Pisteet lasketaan kahden desimaalin tarkkuudella.

1. Palvelun hinta, maksimipisteet 70
Vertailuhintaan lasketaan mukaan järjestelmän käyttökuntoon vaadittavien tehtävien kustannukset sekä tuotantokäytön kustannukset kolmen vuoden ajalta yli 600 käyttäjälle (ks. hinnoittelu: käyttäjämäärä yli 600). Vertailussa kokonaishinnaltaan halvin tarjous saa 70 pistettä. Muiden tarjoajien pistemäärä muodostuu suorassa suhteessa halvimpaan (halvin/vertailuhinta x 70).

2. Järjestelmän lisäarvolliset ominaisuudet, optiot, maksimipisteet 10
Vertailussa korkeimmat pisteet saanut tarjous saa 10 pistettä. Muiden tarjoajien pistemäärä muodostuu suorassa suhteessa parhaaseen (vertailupisteet/parhaat pisteet x 10)

3. Projektisuunnitelma, maksimipisteet 20
Vertailussa parhaat pisteet saanut tarjous saa 20 pistettä. Muiden tarjoajien pistemäärä muodostuu suorassa suhteessa parhaaseen (vertailupisteet/parhaat pisteet x 20).

Projektisuunnitelman sisällä painoarvot jakautuvat seuraavasti kokonaisuuksittain:

-	kokonaissuunnitelman kattavuus, painoarvo 40 %
-	vaiheistus ja ehdottomien vaatimusten toteutumisen sijoittuminen aikatauluun, painoarvo 30 %
-	käyttöönottosuunnitelma sisältäen koulutuksen, painoarvo 30 %

Kukin kokonaisuus arvioidaan kouluarvosanoin asteikolla 4-10.
12	Päätöksestä ilmoittaminen

Hankintapäätöksestä toimitetaan ilmoitus kirjallisena kaikille tarjoajille. Hankintasopimus ei synny hankintapäätöksellä vaan vasta erikseen tehtävällä kirjallisella hankintasopimuksella.

Hankintapäätökseen voi hakea muutosta siten kuin päätöksessä mainitaan. Päätös voi muuttua tehdyn muutoshakemuksen, oikaisuvaatimuksen tai ylemmän viranomaisen otto-oikeuden perusteella.
13	Sopimusehdot

Tarjoajan tulee tutustua huolellisesti liitteen 5 sopimusehtoihin, jotka sen on nimenomaisesti hyväksyttävä ilmoituksellaan tarjouksessaan. Sopimusehdot ovat ehdottomia vaatimuksia eikä niihin saa tehdä muutoksia. Muita kuin tarjoushintaan vaikuttavia sopimusehtokohtia voidaan täsmentää tarjouskilpailun jälkeen puutteellisilta osilta.
14	Muut ehdot
Tähän sopimukseen sovelletaan soveltuvin osin Julkisen hallinnon IT-hankintojen sopimusehtoja (JIT 2007).

Mahdollisista palvelussa käytettävien mobiililaitteiden muutoksista on ilmoitettava tilaajalle kuukautta ennen muutoksen voimaantuloa.
15	Hankinnassa noudatettavat asiakirjat

Hankinnassa noudatettavat asiakirjat noudattamisjärjestyksessä:

1. Sopimus
2. Tarjouspyyntö pp.kk.2010 liitteineen
3. JHS 174 ICT-palvelujen palvelutasoluokitus (http://docs.jhs-suositukset.fi/jhs-suositukset/JHS174/JHS174.pdf)
4. Erityisehtoja palveluista (http://docs.jhs-suositukset.fi/jhs-suositukset2/JHS166_liite4/JHS166_liite4.pdf)
5.  Erityisehtoja tilaajan sovellushankinnoista (JIT 2007 –sovellukset, http://docs.jhs-suositukset.fi/jhs-suositukset/JHS166/JHS166_liite3.pdf)
6. Yleiset sopimusehdot (JIT 2007 -yleiset ehdot, http://docs.jhs-suositukset.fi/jhs-suositukset/JHS166/JHS166_liite2.pdf)
7. Tarjous pp.kk.2010 liitteineen.

Mahdolliset sopimuserimielisyydet pyritään ensisijaisesti ratkaisemaan neuvottelemalla. Mikäli neuvottelut eivät johda sopijapuolia tyydyttävään lopputulokseen, ratkaistaan erimielisyydet ensimmäisenä oikeusasteena Varsinais-Suomen käräjäoikeus.
16	Asiakirjojen julkisuus

Viranomaisten toiminnan julkisuudesta annetun lain perusteella tarjoukset ovat pääsääntöisesti yleisesti julkisia sopimuksenteon jälkeen, asianosaisille jo hankintapäätöksen tekemisen jälkeen. Siksi tarjoukset on pyrittävä laatimaan siten, etteivät ne sisällä liike- tai ammattisalaisuuksia. 

Jos liike- tai ammattisalaisuuksien sisällyttäminen tarjoukseen on välttämätöntä, on ne esitettävä erillisellä liitteellä, jonka tulee olla selkeästi merkitty, merkinnällä SALAINEN. Kokonaishinta ei ole salassa pidettävä liike- tai ammattisalaisuus. 

Hankintayksikkö harkitsee tapauskohtaisesti, ovatko liike- tai ammattisalaisuuksiksi ilmoitetut tiedot lain mukaan salassa pidettäviä.
17	Laskutus ja maksuehto

Laskutus tapahtuu hyväksytyn toimituksen jälkeen sekä tuotantokäytön ajalta kuukausittain jälkikäteen, ellei toisin sovita.

Edellytämme tarjoajalta valmiuksia verkkolaskutukseen.

Laskutus tapahtuu verkkolaskutuksella. Lisätiedot verkkolaskutuksesta www.turku.fi/laskuttaminen. Laskussa on oltava erittely laskutuksen perusteista.

Maksuehto on 30 pv netto hyväksyttävän laskun saapumisesta Tilaajalle. 

Viivästyskorko on enintään kulloinkin voimassa olevan korkolain 4 §:n 1 mom. mukainen.

Laskutus-, toimitus- yms. lisiä ei hyväksytä.
18	Tarjouksen toimitusosoite

Sitova suomenkielinen tarjous liitteineen paperisena kahtena (2) kappaleena sekä sähköisenä CD-levyllä tai muistitikulla tulee toimittaa suljettuna lähetyksenä viimeistään pp.kk.2010 klo 11.00 osoitteeseen:

Turun kaupunki
Hankinta- ja logistiikkakeskus
PL 630 (Käyntiosoite: Linnankatu 55 K)
20101 Turku
Kuoreen merkintä "Tarjous: kotihoidon järjestelmä".

Määräajan jälkeen saapuneita tarjouksia ei oteta huomioon. Lähettäjän on huolehdittava siitä, että tarjous saapuu viranomaiselle määräajassa.

Tarjous ei saa olla ehdollinen. Jättämällä tarjouksen tähän tarjouspyyntöön tarjoaja hyväksyy tarjouspyynnössä ja sen liitteenä olevissa asiakirjoissa olevat ehdot.

Tarjous tulee tarjoajaa sitovaksi, kun tilaaja on ottanut tarjouksesta selon. 
19	Sopimus
Tarjoajan tulee huolellisesti tutustua liitteenä 5 olevaan sopimusluonnokseen, jonka ehtoihin tarjoaja sitoutuu antamalla tarjouksen. Omia sopimusehtoja ei voi esittää tarjouksessa.

Sopimus syntyy sen allekirjoittamisella. 

Hankintayksikkö pidättää oikeuden olla hyväksymättä mitään annetuista tarjouksista perustellusta syystä. 

Tarjoajalla ei ole oikeutta saada korvausta tekemästään tarjouksesta. 
20	Lisätiedot

Hankinnan valmistelijana toimii tuoteryhmäpäällikkö Timo Mykrä, puh. 050 559 0452.

Mahdolliset hankintaan liittyvät tarkentavat kysymykset tulee lähettää suomenkielisinä sähköpostiosoitteeseen

hankinnat@turku.fi viimeistään pp.kk.2011 klo 11:00 mennessä. 

Kysymyksiin on liitettävä lähettäjän yhteystiedot ja viitteenä ”Kysymys: kotihoidon järjestelmä”.

Esitetyistä kysymyksistä ja niihin annetuista vastauksista laaditaan yhteenveto, joka julkaistaan Turun kaupungin internet-sivuilla osoitteessa www.turku.fi/tarjouspyynnot viimeistään pp.kk.2010. Samassa yhteydessä ilmoitetaan myös mahdollisista tarkentavista muutoksista tarjouspyyntöön.

Vain kirjallisesti annetut täydennystiedot ovat hankintayksikköä sitovia.

Turun kaupunki

Sari Ahonen
tulosaluejohtaja